Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi moottoriajoneuvojen ja niiden perävaunujen renkaista ja renkaiden asentamisesta annetun neuvoston direktiivin 92/23/ETY muuttamisesta"



Virallinen lehti nro C 235 , 27/07/1998 s. 0024



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi moottoriajoneuvojen ja niiden perävaunujen renkaista ja renkaiden asentamisesta annetun neuvoston direktiivin 92/23/ETY muuttamisesta" () (98/C 235/05) Neuvosto päätti 6. tammikuuta 1998 Euroopan yhteisön perustamissopimuksen 100 a artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut teollisuus-, kauppa-, käsiteollisuus- ja palvelujaosto antoi lausuntonsa 6. toukokuuta 1998. Esittelijä oli Edoardo Bagliano. Talous- ja sosiaalikomitea hyväksyi 27. 28. toukokuuta 1998 pitämässään 355. täysistunnossa (toukokuun 27. päivän kokouksessa) seuraavan lausunnon. Äänestyksessä annettiin 101 ääntä puolesta kahden pidättyessä äänestämästä. 1. Johdanto 1.1. Komission tekemällä direktiiviehdotuksella korjataan puute, joka ilmenee tieliikenteen aiheuttamaa melua koskevissa aiemmin hyväksytyissä toimissa. 1.2. Moottoriajoneuvojen sallitusta melutasosta annettu direktiivi 70/157/ETY on muotoiltu siten, että siinä korostetaan ja siten rajoitetaan vain pakojärjestelmästä ja ajoneuvon mekaanisista osista peräisin olevaa melua. Nämä olivatkin aikanaan pääasialliset melulähteet. 1.2.1. Edellä mainittua direktiiviä seuranneen teknisten vaatimusten tiukentumisen tuloksena näistä lähteistä peräisin oleva melu on vähentynyt, mutta samaan aikaan on tullut esille meluongelma, joka aiheutuu renkaiden kosketuksesta tienpintaan. 1.3. Tämä todetaan edellä mainitun direktiivin 70/157/ETY viimeisimmän muutoksen (direktiivi 92/97/ETY, 19. joulukuuta 1992) 4 artiklassa, jossa neuvosto pyytää komissiota laatimaan ehdotuksen renkaiden kosketuksesta tienpintaan aiheutuvan melun rajoittamisesta siten, että kyseiset vaatimukset sopivat yhteen turvallisuusvaatimusten kanssa. Käsiteltävä direktiiviehdotus täyttää tämän tehtävän. 1.3.1. Kyseessä on muutos moottoriajoneuvojen ja niiden perävaunujen renkaista ja renkaiden asentamisesta annettuun direktiiviin 92/23/ETY, jonka aiheena ei kuitenkaan ollut melu. Direktiivissä määritellään mittausmenetelmä, jonka avulla voidaan mitata renkaiden aiheuttama vierintämelu sekä eri rengastyyppien sallitut enimmäisarvot. 2. Yleistä 2.1. Direktiiviehdotuksen soveltamisala kattaa sekä henkilöautoihin (M1-luokan ajoneuvot) että raskaisiin ja kevyisiin hyötyajoneuvoihin (M2-, M3-, N1-, N2 ja N3-luokan ajoneuvot) ja niiden perävaunuihin asennettavat kaikentyyppiset renkaat. Soveltamisalan ulkopuolelle jäävät muuhun kuin henkilöiden tai tavaroiden kuljetukseen suunnitellut ajoneuvot, jotka voivat kuitenkin satunnaisesti käyttää tieinfrastruktuuria (esim. maatalouskäyttöön tarkoitetut traktorit). 2.1.1. Komissio on ottanut huomioon tämän laajan soveltamisalueen ja kehittänyt yhteisen mittausmenetelmän ehdottaen kuitenkin eri ajoneuvoluokille erilaisia suurimpia sallittuja melutasoja. Tasot on määritetty kussakin luokassa seuraavasti: henkilöautot: renkaan nimellisleveyden mukaan (tällöin otetaan huomioon rajoitukset, jotka liittyvät ohjattavuuteen ja erikoiskäyttöön); hyötyajoneuvot: renkaan käyttöluokan mukaan (tavallinen, talvikäyttö, erikoiskäyttö). 2.1.2. Näin on pyritty määrittämään vaatimukset, joiden tavoitteena on renkaiden ja tienpinnan kosketuksesta aiheutuvan vierintämelun rajoittaminen siten, että noudatetaan turvallisuusehtoja. 2.1.3. Erilaisia tiepinnoitteita (tai toisaalta erilaisia sääolosuhteita) vastaavat melutasot eivät sen sijaan kuulu renkaiden tavoin direktiivin tavoitteisiin. Komitea muistuttaa, että 19. joulukuuta 1992 annetun direktiivin 92/97/ETY kahdennessatoista perustelukappaleessa todetaan, että teiden vaatimustenmukaisuuden objektiivisten perusteiden luomiseen tarvittavien numeeristen raja-arvojen määrittelemiseksi on tarpeen jatkaa tutkimuksia. 3. Aikataulu 3.1. Direktiiviehdotuksen mukaan määräykset tulevat voimaan 1. lokakuuta 2001. Tämä koskee kaikkia markkinoille laskettuja uusia rengastyyppejä sekä uusia ajoneuvoja, joihin tulee asentaa vain kyseisten määräysten mukaiset renkaat. 3.2. Lokakuun 1. päivästä 2005 kaikkien markkinoille laskettujen renkaiden tulee olla direktiiviehdotuksen määräysten mukaiset. 3.3. Direktiiviehdotuksen määräysten ulkopuolelle jäävät: renkaat, jotka on tarkoitettu asennettavaksi ennen 1. lokakuuta 1980 ensirekisteröityihin autoihin; väliaikaisesti käytettävät vararenkaat, renkaat, joiden nopeusluokka on alle 80 km/h, sekä renkaat, joiden vanteen nimellishalkaisija on enintään 254 mm. 4. Huomioita 4.1. Käytetyn mittausmenetelmän mukaan renkaiden vierintämelu todetaan normalisoidulla tienpinnalla ajoneuvon nopeuden ollessa 80 km/h, vaihde vapaalla ja moottori sammutettuna. 4.1.1. Näissä määräyksissä tarkoitettavilla toimilla on paras mahdollinen vaikutus, kun pyritään vähentämään autoliikenteen aiheuttamaa melua taajama-alueiden ulkopuolella ja sujuvassa liikenteessä. 4.1.2. Sen sijaan jää tarkistamatta renkaiden aiheuttama melu kiihdytys- ja jarrutusvaiheessa. Nämä tilanteet toistuvat useasti kaupunki- ja ruuhkaliikenteessä. Komitea myöntää toisaalta, ettei tällä hetkellä ole olemassa sellaista vahvistettua koemenettelyä, joka kattaisi tämän tärkeän ongelmakentän. 4.2. Direktiiviehdotuksessa määrättyjä arvoja korkeampia meluarvoja voidaan perustella teknisillä ratkaisuilla, joilla taataan renkaiden suorituskyky erityisolosuhteissa kuten lumisilla tai auratuilla teillä. 4.2.1. Poikkeavat raja-arvot ovat perusteltuja myös (henkilöautojen) renkaille, joiden ominaisuuksien tulee käydä yksiin sen ajoneuvon suorituskyvyn kanssa, johon ne asennetaan. Näin pyritään takaamaan mahdollisimman hyvä ajoturvallisuus. Komitea kannattaa tätä näkemystä. 4.3. Ehdotettuja melutasoja on tasapainotettu, sillä vaikka ne edellyttävät rengasteollisuudelta merkittäviä ponnistuksia, ne ovat teknisesti toteutettavissa määräajassa. 4.3.1. Nämä tasot vastaavat lisäksi odotuksia, joita väestöllä on autoliikenteen aiheuttaman melun vähentämiseksi suunnatuista toimista, ja ne antavat oman panoksensa autoteollisuuden jo toteuttamiin parannuksiin. 4.4. Direktiiviehdotuksessa annettujen määräysten voimaantulon määräajat vastaavat aikaa, jonka rengasteollisuus tarvitsee sopeutuakseen määräyksiin. 4.4.1. Neuvoston on kuitenkin tarkistettava yhdessä alan teollisuuden kanssa näiden määräysten mukaisten renkaiden saatavuus kaikkiin vuonna 2001 valmistettaviin autoihin. Kyseisen ajankohdan jälkeen tulee asentaa vain tämän direktiiviehdotuksen raja-arvoja noudattavia renkaita. 4.4.2. Komitea pitää realistisena, että uusilla rekisteröidyillä ajoneuvoilla (vanhat mallit) on määräaikaan nähden noin kahden vuoden siirtymäkausi (2003). Vuotta 2001 pidetään kuitenkin viiteajankohtana uusien ajoneuvojen hyväksymiselle (uudet mallit). 4.5. Tärkeää on, että komissio ilmoittaa näiden määräysten olevan ensimmäinen askel renkaiden ja tienpinnan kosketuksesta aiheutuvan melun torjunnassa ja että määräyksiä on tulevaisuudessa tarkistettava niiden markkina- ja ympäristövaikutusten valossa. 4.5.1. Asiakirjan perusteluissa esitetty toteamus tulisi kuitenkin sisältyä myös itse direktiiviehdotukseen johdanto-osan kuudentena perustelukappaleena: "säännökset renkaiden ja tienpinnan kosketuksesta aiheutuvan melun vähentämiseksi ovat ensimmäinen askel tästä lähteestä aiheutuvan melun vähentämiseksi; säännöksiä on tulevaisuudessa tarkistettava ottaen huomioon vaikutukset sekä markkinoihin että ympäristöön, ja tiepinnoitteen merkityksen kasvaminen melun lähteenä," Tämä ehdotettu perustelukappale liittyy kohdassa 2.1.3 mainitun direktiivin 92/97/ETY kahdenteentoista perustelukappaleeseen. 5. Päätelmä Komitea kannattaa direktiivin tavoitteita ja suosittaa erityisesti, että: kohdassa 4.4 esitetyt näkökohdat otetaan huomioon; erillisessä perustelukappaleessa ilmaistaan korostetusti hyväksyttyjen toimien tehokkuuden tarkistamisen välttämättömyys. Bryssel 27. toukokuuta 1998. Talous- ja sosiaalikomitean puheenjohtaja Tom JENKINS () EYVL C 30, 28.1.1998, s. 8.